**ZMLUVA O POSKYTOVANÍ SLUŽIEB**

**nakladania s komunálnymi odpadmi na území mesta Senica**

**a prevádzkovania zberného dvora na území mesta Senica**

uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“) v súlade s príslušnými ustanoveniami zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „**Zákon o odpadoch**“)

medzi zmluvnými stranami:

**1./ Objednávateľ:**  **Mesto Senica**

sídlo: Štefánikova 1408/56, 905 25 Senica

IČO: 00309974

DIČ: 2021039845

v mene ktorého koná: Ing. Mgr. Martin Džačovský, primátor

bankové spojenie:

názov banky: Prima banka Slovensko, a.s.

číslo účtu (v tvare IBAN): SK78 5600 0000 0092 0051 6002

Kontaktná osoba oprávnená konať vo veciach technických:

Email:

Tel.č.:

(ďalej ako **„Objednávateľ“** alebo **„Mesto Senica“**)

a

**2./ Dodávateľ:**

sídlo:

IČO:

DIČ:

IČ DPH:

registrovaný:

v mene ktorého koná:

bankové spojenie:

názov banky:

číslo účtu (v tvare IBAN):

Kontaktná osoba oprávnená konať vo veciach technických:

Email:

Tel.č.:

(ďalej len **„Dodávateľ“**)

(Objednávateľ a Dodávateľ ďalej spolu ako **„Zmluvné strany“**)

uzatvorená ako výsledok verejného obstarávania podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej ako **„Zákon o verejnom obstarávaní“**) na predmet zákazky: „Zabezpečenie služieb zvozu a zneškodňovania komunálneho odpadu a prevádzka zberného dvora pre mesto Senica“ (ďalej ako **„Verejné obstarávanie“**). Objednávateľ na obstaranie predmetu tejto Zmluvy použil postup verejnej súťaže podľa ustanovenia § 66 ods. 7 Zákona o verejnom obstarávaní, nakoľko sú splnené podmienky pre postup zadávania nadlimitnej zákazky, a to v nasledovnom znení (ďalej len **„Zmluva“**):

**Článok I.**

# Predmet Zmluvy

1. Predmetom tejto Zmluvy je:
2. záväzok Dodávateľa dodať Objednávateľovi riadne a včas za podmienok dohodnutých v tejto Zmluve a v súlade s príslušnými všeobecne záväznými právnymi predpismi a pokynmi Objednávateľa služby nakladania s odpadmi na území mesta Senica a prevádzkovania zberného dvora na území mesta Senica bližšie špecifikované v *Prílohe č. 1 - Opis predmetu zákazky,* ktorá tvorí neoddeliteľnú súčasť tejto Zmluvy (ďalej len **„Služby“**), a
3. záväzok Objednávateľa zaplatiť Dodávateľovi za riadne a včas poskytnuté Služby odplatu za podmienok dohodnutých v tejto Zmluve.
4. Nakladaním s odpadom sa pre účely tejto Zmluvy v súlade so zákonom č. 79/2015 Z.z. o odpadoch a o zmene a doplnení niektorých zákonov v znení neskorších právnych predpisov rozumie zber, preprava (odvoz), zhodnocovanie a zneškodňovanie komunálneho odpadu.

**Článok II.**

# Podmienky poskytovania Služieb

1. Miesto poskytovania Služieb je územie mesta Senica, pozostávajúce z katastrálnych území Senica a Kunov.
2. Čiastkové miesta a termíny poskytovania služieb sú bližšie určené v *Prílohe č. 1 - Opis predmetu zákazky*, *Prílohe č. 2: Harmonogram zberu* a harmonogramoch o plnení ostatných Služieb, ktoré je Dodávateľ povinný Objednávateľovi predkladať podľa Článku VIII. bodu 8.1 tejto Zmluvy.
3. Zmluvné strany sa dohodli, že Dodávateľ bude poskytovať Služby podľa tejto Zmluvy nepretržite a za každého počasia za podmienok dohodnutých v tejto Zmluve. Dodávateľ je oprávnený zberovú techniku používať na plnenie predmetu tejto Zmluvy len v čase od 06,00 hod. do 22,00 hod., počas sviatkov a víkendov podľa dohody s Objednávateľom.
4. Dodávateľ zabezpečí poskytovanie Služieb prostredníctvom zberných vozidiel, ktoré disponujú certifikovaným automatizovaným vážiacim systémom umožňujúcim odvážiť skutočnú hmotnosť individuálne každej zbernej nádoby na odpad a čítacím zariadením na snímanie elektronických čipov typu HDX alebo ekvivalentu; Dodávateľ zabezpečí váženie odovzdaného odpadu každej zbernej nádoby v objeme 110 l – 1100 l samostatne a takýto údaj zaznamená do databázy tohto systému.
5. Dodávateľ zabezpečí pre Objednávateľa dodanie zberných nádob v špecifikácii uvedenej v *Prílohe č. 1 - Opis predmetu zákazky*, vrátane dodania a nainštalovania elektronických čipov, ktorými budú zberné nádoby vybavené. Zberné nádoby podľa predchádzajúcej vety Dodávateľ prenechá do nájmu Objednávateľa za podmienok dohodnutých v tejto Zmluve, najmä v Článku VII. tejto Zmluvy.
6. Dodávateľ bude pri plnení predmetu tejto Zmluvy rešpektovať koncepciu Objednávateľa týkajúcu sa budovania stojísk polopodzemných kontajnerov na zber odpadu podľa *Prílohy č. 1 - Opis predmetu zákazky*, s ktorou sa Dodávateľ oboznámil pred podpisom tejto Zmluvy.
7. Zmluvné strany sa dohodli, že Objednávateľ je počas trvania tejto Zmluvy oprávnený jednostranne zvýšiť rozsah poskytovania služieb a to maximálne o 10% oproti predpokladanému plánovanému rozsahu poskytovania Služieb, t.j. predpokladaných množstiev podľa *Prílohy č. 1 - Opis predmetu zákazky* a to najmä v súvislosti s rozvojom výstavby v meste Senica. Dodávateľ je povinný takúto zmenu v rozsahu poskytovania služieb akceptovať, ak sa zmluvné strany nedohodnú inak. V prípade, ak bude potreba zmeny rozsahu poskytovania spôsobená v dôsledku zmeny právnej úpravy, zmluvné strany sa zaväzujú postupovať v súlade s Článkom XII. bodom 12.1 Zmluvy.

**Článok III.**

# Povinnosti Dodávateľa

1. Dodávateľ je povinný:
2. dodávať Služby a plnenia podľa tejto Zmluvy riadne a včas za podmienok dohodnutých v tejto Zmluve s odbornou starostlivosťou, v požadovanej kvalite, na dohodnutom mieste a v dohodnutom termíne poskytovania Služieb a v súlade so všeobecne záväznými právnymi predpismi a pokynmi Objednávateľa;
3. pri nakladaní s odpadom postupovať v súlade s platnými právnymi predpismi a v súlade s aktuálne platným a účinným všeobecne záväzným nariadením Mesta Senica o nakladaní s komunálnymi odpadmi a drobnými stavebnými odpadmi;
4. zabezpečiť zhodnotenie alebo zneškodnenie odpadu u oprávnenej osoby a to v súlade s hierarchiou odpadového hospodárstva podľa Zákona o odpadoch;
5. poskytovať Služby prostredníctvom vozidiel, zariadení a mechanizmov, ktoré sú na to určené a spĺňajú technické požiadavky v súlade s *Prílohou č. 1: Opis predmetu zákazky* a príslušnými právnymi predpismi; vrátane splnenia podmienok na vozidlá, ktorými sa poskytujú Služby, stanovených príslušnými právnymi predpismi v oblasti podpory ekologických vozidiel; Dodávateľ je povinný za účelom splnenia povinností podľa zákona č. 214/2021 Z. z. o podpore ekologických vozidiel cestnej dopravy a o zmene a doplnení niektorých zákonov zaradiť medzi vozidlá poskytujúce Služby ekologické vozidlá podľa tohto zákona v rozsahu splnenia povinnosti podľa tohto zákona. Uvedené je Dodávateľ povinný splniť v lehote do 6 mesiacov od účinnosti tejto Zmluvy, v prípade vozidiel kategórie M1, M2 a N1, v lehote do 12 mesiacov od účinnosti tejto Zmluvy, v prípade vozidiel kategórie N2 a N3, a v lehote do 24 mesiacov od účinnosti tejto Zmluvy, v prípade vozidiel kategórie M3. Dodávateľ sa zaväzuje poskytovať Objednávateľovi súčinnosť pri plnení jeho povinností ako verejného obstarávateľa stanovených príslušnými právnymi predpismi v oblasti podpory ekologických vozidiel, najmä splniť si informačnú povinnosť podľa Článku VIII. bodu 8.8 tejto Zmluvy;
6. mať po celú dobu platnosti a účinnosti tejto Zmluvy uzatvorenú osobitnú zmluvu s Mestom Senica podľa § 81 ods. 13 Zákona o odpadoch;
7. oznámiť Objednávateľovi akúkoľvek zmenu údajov o subdodávateľoch;
8. dodržiavať nasledovné pravidlá pre zmenu subdodávateľa využívaného Dodávateľom za účelom plnenia povinností Dodávateľa podľa tejto Zmluvy:
	* 1. subdodávateľ, ktorého sa týka návrh na zmenu, musí spĺňať oprávnenie na výkon činnosti a nesmie mať zákaz účasti vo verejných obstarávaniach;
		2. zmenu subdodávateľa Dodávateľ písomne oznámi Objednávateľovi najneskôr 5 pracovných dní pred jej uskutočnením s uvedením obchodného mena subdodávateľa, adresy sídla subdodávateľa, IČO subdodávateľa; resp. mena a priezviska subdodávateľa, trvalého pobytu subdodávateľa, ak sa v odôvodnených prípadoch nedohodne s Objednávateľom na kratšej lehote;
		3. zmenou subdodávateľa nie je dotknutá zodpovednosť Dodávateľa za riadne a včasné plnenie tejto Zmluvy;
		4. v prípade, ak je menený subdodávateľ držiteľom akéhokoľvek oprávnenia na výkon činnosti, certifikátu alebo iného dokladu požadovaného touto Zmluvou alebo jej prílohy, je Dodávateľ povinný, súčasne s písomným oznámením podľa bodu ii), predložiť dotknuté oprávnenie alebo certifikát alebo iný doklad, ktorého držiteľom je navrhovaný subdodávateľ;
9. mať po celú dobu platnosti a účinnosti tejto Zmluvy zriadený kontakt pre verejnosť na mobilnom telefónnom čísle: .............. a emailovej adrese: ....................; telefónny kontakt bude dostupný pre občanov mesta Senica 6 hodín denne počas pracovných dní a v ostatnom čase bude na uvedenom kontakte dostupný záznamník na prijatie hlasových správ; evidenciu prijatých podnetov prostredníctvom kontaktu pre verejnosť a výsledok ich riešenia je Dodávateľ povinný zreferovať na mesačnej báze vždy v najbližší kontrolný deň;
10. poskytovať Služby prostredníctvom osôb oprávnených a zaškolených na poskytnutie daných Služieb a obsluhu vozidiel, zariadení a mechanizmov, prostredníctvom ktorých sa Služby vykonávajú;
11. v plnom rozsahu riadiť poskytovanie Služieb podľa tejto Zmluvy a komplexne koordinovať plnenia jednotlivých činností a povinností Dodávateľa podľa tejto Zmluvy, vrátane využitia Služieb poskytovaných subdodávateľmi Dodávateľa; pri vykonávaní predmetu tejto Zmluvy inou osobou (subdodávateľom) v mene a na účet Dodávateľa Dodávateľ zodpovedá v plnom rozsahu za plnenie povinností podľa tejto Zmluvy zo strany subdodávateľov a za úkony subdodávateľa v rozsahu, akoby Služby podľa tejto Zmluvy vykonával sám Dodávateľ;
12. mať všetky oprávnenia, povolenia, súhlasy a odbornú spôsobilosť, ktoré sa vyžadujú v zmysle platných právnych predpisov na poskytovanie Služieb;
13. informovať Objednávateľa, ak z objektívnych príčin nebude môcť dodržať čiastkový termín poskytnutia Služieb, a to bezodkladne po zistení takejto skutočnosti; Dodávateľ je povinný Služby následne dodať v lehote do 2 dní, ak si zmluvné strany nedohodnú inak;
14. informovať Objednávateľa o všetkých skutočnostiach súvisiacich s plnením predmetu tejto Zmluvy, o ktorých sa dozvie pri plnení povinností podľa tejto Zmluvy a ktoré majú vplyv na plnenie predmetu tejto Zmluvy, najmä informovať Objednávateľa o potrebe údržby, opravy alebo výmeny, resp. dodania nových zberných nádob/stojísk s polopodzemnými kontajnermi na zber odpadu, ktoré nie sú vo vlastníctve Dodávateľa;
15. zabezpečiť kompletné čistenie a dezinfekciu zberných nádob KBV minimálne 1x v období do 31.07.2023, minimálne 1x v období do 31.07.2025 a minimálne 1x v období do 31.07.2027 a zabezpečovať počas trvania tejto Zmluvy zaistenie zberných nádob KBV proti posunutiu; kompletné čistenie a dezinfekciu zberných nádob podľa predchádzajúcej vety je Dodávateľ povinný vykonať na základe harmonogramu, ktorý je povinný predložiť Objednávateľovi vždy mesiac dopredu na príslušnom kontrolnom dni; kompletným čistením sa podľa tejto Zmluvy rozumie vnútorné a vonkajšie vysokotlakové umývanie vodou umývačkou odpadových nádob;
16. vykonať aspoň 1x/obdobie 6 kalendárnych mesiacov prednášku pre žiakov základných škôl v zriaďovateľskej pôsobnosti Mesta Senica na tému separovaného zberu a nakladania s odpadmi na verejne prístupnom mieste s kapacitou minimálne 300 ľudí;
17. zvyšovať povedomie občanov mesta Senica na tému separovaného zberu a nakladania s odpadmi formou prípravy obsahu príspevku alebo článku aspoň 1x/kalendárny mesiac v rozsahu polovice normostrany, ak sa zmluvné strany nedohodnú inak, za účelom publikovania v mesačníku Mesta Senica – Naša Senica, na sociálnych sieťach Mesta Senica a na webom sídle Mesta Senica;
18. pripraviť aspoň 4x za kalendárny rok príspevok do regionálnej televízie s diváckym dosahom na mesto Senica na tému nakladanie s odpadmi v rozsahu minimálne 3 minút, ktorá bude Objednávateľovi bezodplatne poskytnutá za účelom uverejnenia na webovom sídle Objednávateľa a jeho sociálnych sieťach;
19. zvyšovať povedomie občanov mesta Senica na tému nakladania s odpadmi formou výroby a distribúcie informačných letákov vo formáte A5 alebo A4 do jednotlivých domácností poplatníkov, v ktorých budú spracované vybrané aktuálne problémy z danej oblasti na území mesta Senica a to pravidelne aspoň 3x za kalendárny rok s odstupom jednotlivých letákov minimálne 3 mesiace;
20. podporovať podujatia Mesta Senica zamerané na ekologické témy podľa požiadaviek Mesta Senica a to súhrnne v hodnote minimálne 5.000,- EUR/kalendárny rok.

**Článok IV.**

# Povinnosti Objednávateľa

1. Objednávateľ je povinný:
2. zaplatiť Dodávateľovi za riadne a včas poskytnuté Služby Odplatu za podmienok dohodnutých v tejto Zmluve;
3. poskytnúť Dodávateľovi súčinnosť pri realizácii Služieb, ihneď a bezodkladne upozorňovať na nedostatky a chyby pri vykonávaní Služieb a umožniť ich odstránenie za podmienok dohodnutých v tejto Zmluve;
4. bezodkladne informovať Dodávateľa o všetkých skutočnostiach, ktoré by mohli mať vplyv na plnenie predmetu tejto Zmluvy.

**Článok V.**

#  Odplata a platobné podmienky

1. Objednávateľ je povinný Dodávateľovi zaplatiť za poskytované Služby odplatu podľa *Prílohy č. 3: Prehľad cien za služby*, ktorá je neoddeliteľnou súčasťou tejto Zmluvy (ďalej ako **„Odplata“**) a to nasledovne:
2. Objednávateľ je povinný Dodávateľovi zaplatiť za zber, zhodnocovanie a zneškodňovanie odpadu; podkladom pre výpočet tejto položky Odplaty je jednotková cena/t;
3. Objednávateľ je povinný Dodávateľovi zaplatiť za nájom zberných nádob a poskytnutie s tým súvisiacich služieb podľa Článku XII. bodu 12.1 tejto Zmluvy; podkladom pre výpočet tejto položky Odplaty je jednotková cena za nájom/1 mesiac/1 ks zbernej nádoby a jednotková cena za služby spojené s nájmom/1 mesiac/1 ks zbernej nádoby.
4. V prípade, ak je Dodávateľ platcom dane z pridanej hodnoty (DPH), bude k uvedeným jednotkovým cenám pripočítaná daň z pridanej hodnoty (DPH) v zmysle príslušných právnych predpisov.
5. Výška jednotkových cien jednotlivých položiek Odplaty je výsledkom Verejného obstarávania a určuje sa na základe akceptovanej cenovej ponuky predloženej Dodávateľom vo Verejnom obstarávaní - *Prílohy č. 3: Prehľad cien za služby*. Výška Odplaty je stanovená v súlade so zákonom č. 18/1996 Z. z. o cenách v znení neskorších predpisov s ohľadom na predpokladané množstvá podľa *Prílohy č. 1: Opis predmetu zákazky* a sú v nej obsiahnuté všetky náklady Dodávateľa na riadne a včasné poskytnutie Služieb za podmienok dohodnutých podľa tejto Zmluvy. Výška Odplaty sa počas trvania tejto Zmluvy bude počnúc rokom 2023 zvyšovať každoročne o výšku miery inflácie meranej indexom spotrebiteľských cien dosiahnutej za predchádzajúci kalendárny rok oproti roku, ktorý mu predchádzal, zverejnenú Štatistickým úradom SR. Za týmto účelom sa zmluvné strany zaväzujú vždy do 31.01. príslušného kalendárneho roka uzatvoriť dodatok k tejto Zmluve, prílohou ktorého bude aktualizovaný *Prehľad cien za služby*. Dodávateľ si bude fakturovať podľa nového *Prehľadu cien za služby* vždy po nadobudnutí účinnosti príslušného dodatku, najskôr k 01.02. príslušného kalendárneho roka. V prípade zmeny právnej úpravy, ktorá bude mať vplyv na výšku Odplaty, budú zmluvné strany postupovať v súlade s Článkom XII. bodom 12.1 tejto Zmluvy.
6. Objednávateľ je povinný Dodávateľovi zaplatiť za poskytované Služby Odplatu na základe mesačných faktúr s lehotou splatnosti 60 dní od jej doručenia Objednávateľovi. Zmluvné strany prehlasujú, že dohodnutá lehota splatnosti nie je v hrubom nepomere k právam a povinnostiam vyplývajúcim z tohto záväzkového vzťahu pre Dodávateľa podľa § 369d Obchodného zákonníka, pričom dohodnutú lehotu splatnosti odôvodňuje povaha predmetu plnenia záväzku.
7. Dodávateľ vystavuje faktúry na jednotlivé položky Odplaty vždy za skutočne poskytnuté Služby v príslušnom kalendárom mesiaci a to bezodkladne po uplynutí príslušného kalendárneho mesiaca. Faktúra vystavená Dodávateľom musí byť v súlade s príslušnými právnymi predpismi, najmä (nie však výlučne) zákonom č. 222/2004 Z. z. o dani z pridanej hodnoty v znení neskorších predpisov a zákonom č. 431/2002 Z. z. o účtovníctve v znení neskorších predpisov. Dodávateľ je povinný priložiť k faktúre nasledovné doklady:
* schválený súpis vykonaných Služieb,
* vážne lístky zneškodneného/zhodnoteného odpadu,
* záznam o prevádzke vozidla nákladnej dopravy,
* pracovné listy odsúhlasené Objednávateľom.
1. V prípade, ak faktúra Dodávateľa nebude obsahovať náležitosti v zmysle príslušných právnych predpisov alebo nebude doložená dokladom podľa bodu 5.5 tohto Článku tejto Zmluvy, je Objednávateľ oprávnený vrátiť ju Dodávateľovi na prepracovanie s tým, že nová lehota splatnosti faktúry začína plynúť dňom doručenia opravenej faktúry Objednávateľovi.
2. Zákonný poplatok za uloženie odpadu (ďalej len **„Poplatok“**) nie je súčasťou jednotkových cien jednotlivých položiek Odplaty. Objednávateľ je povinný ho Dodávateľovi preplatiť v skutočnej preukázanej výške. Za týmto účelom je Dodávateľ povinný Objednávateľovi predložiť vážne lístky zneškodneného odpadu.

**Článok VI.**

# Doba trvania Zmluvy a jej ukončenie

1. Táto Zmluva sa uzatvára na dobu určitú na obdobie 6 rokov od nadobudnutia účinnosti tejto Zmluvy, najneskôr do 31.12.2027. Dodávateľ sa zaväzuje začať poskytovať Služby podľa tejto Zmluvy najneskôr do 14 dní od nadobudnutia účinnosti tejto Zmluvy, najskôr od 01.01.2022.
2. Táto Zmluva zaniká uplynutím doby jej trvania podľa bodu 6.1 tohto Článku tejto Zmluvy. K zániku tejto Zmluvy môže dôjsť aj:
3. písomnou dohodou zmluvných strán alebo
4. odstúpením od Zmluvy.
5. Zmluvné strany sú oprávnené odstúpiť od Zmluvy, ak jedna zo zmluvných strán opakovane porušuje zmluvné alebo zákonné povinnosti, najmä povinnosti uvedené v Článku III. a IV. tejto Zmluvy alebo podmienky poskytovania Služieb uvedené v Článku II. tejto Zmluvy. V prípade, že nastali skutočnosti zakladajúce právo odstúpiť od Zmluvy jednou zo zmluvných strán je druhá zmluvná strana povinná túto skutočnosť písomne oznámiť zmluvnej strane, ktorá povinnosť porušila a dať jej primeranú lehotu na odstránenie tohto stavu. Pokiaľ k odstráneniu stavu porušenia povinností v lehote poskytnutej príslušnou zmluvnou stranou nedôjde, je táto zmluvná strana oprávnená odstúpiť od Zmluvy s tým, že toto odstúpenie je účinné dňom doručenia druhej zmluvnej strane alebo dňom uvedeným v tomto odstúpení. Oznámenie o odstúpení od Zmluvy musí mať písomnú formu, musí byť doručené druhej zmluvnej strane a musí v ňom byť uvedený konkrétny dôvod odstúpenia, inak je takéto odstúpenie neplatné.
6. Dodávateľ je oprávnený odstúpiť od Zmluvy po predchádzajúcom písomnom upozornení v prípade podstatného porušenia tejto Zmluvy, ak je Objednávateľ v omeškaní s úhradou faktúry o viac ako 90 kalendárnych dní.
7. Objednávateľ je oprávnený odstúpiť od Zmluvy bez predchádzajúceho písomného upozornenia v prípade podstatného porušenia tejto Zmluvy, ak:
8. Dodávateľ nezačne s poskytovaním Služieb do 15 kalendárnych dní od nadobudnutia účinnosti tejto Zmluvy,
9. Dodávateľ bude v omeškaní s poskytovaním Služieb o viac ako 15 kalendárnych dní,
10. Dodávateľ nedodrží termín odstránenia nedostatkov pri vadnom poskytnutí Služieb podľa Článku VIII. bodu 8.6 tejto Zmluvy.
11. Odstúpenie od Zmluvy podľa bodu 6.4 a 6.5 tohto Článku tejto Zmluvy nadobúda účinnosť doručením oznámenia o odstúpení od Zmluvy druhej Zmluvnej strane alebo dňom uvedeným v tomto odstúpení.
12. Po skončení tejto Zmluvy podľa tohto Článku tejto Zmluvy je Dodávateľ povinný odstrániť zberné nádoby, t.j. odmontovať a odviezť zberné nádoby z miest ich umiestnenia pre účely plnenia tejto Zmluvy a to najneskôr do 7 dní od skončenia tejto Zmluvy.

# Článok VII.

 **Nájom zberných nádob**

1. Zmluvné strany sa dohodli, že Dodávateľ na základe tejto Zmluvy ako prenajímateľ prenecháva Objednávateľovi ako nájomcovi do dočasného užívania zberné nádoby špecifikované v *Prílohe č. 1 - Opis predmetu zákazky* (ďalej ako „**Predmet nájmu“**) a to na dobu trvania tejto Zmluvy a zaväzuje sa Objednávateľovi ako nájomcovi poskytnúť s tým spojené komplexné služby spočívajúce v údržbe, opravách a výmene, resp. dodaní nových zberných nádob. Počty zberných nádob, ktoré tvoria Predmet nájmu sa môžu počas trvania tejto Zmluvy meniť v súlade s *Prílohou č. 1 - Opis predmetu zákazky.*
2. Dodávateľ je ako prenajímateľ za účelom splnenia si povinností podľa tejto Zmluvy oprávnený zberné nádoby umiestniť ich užívateľom v lehote 7 dní pred začatím poskytovania Služieb podľa tejto Zmluvy.
3. Dodávateľ ako prenajímateľ je povinný prenechať Predmet nájmu Objednávateľovi ako nájomcovi v stave spôsobilom na užívanie v súlade s touto Zmluvou a v tomto stave ho na svoje náklady udržiavať.
4. Objednávateľ ako nájomca je povinný po skončení tejto Zmluvy vrátiť Predmet nájmu Dodávateľovi ako prenajímateľovi. Za splnenie tejto povinnosti sa pre účely tejto Zmluvy považuje poskytnutie súčinnosti Dodávateľovi ako prenajímateľovi, ktorý je v súlade s Článkom VI. bod 6.7 Zmluvy povinný po skončení tejto Zmluvy Predmet nájmu odstrániť a to najneskôr do 7 dní od jej skončenia. Zmluvné strany sa dohodli, že ustanovenie o nájme podľa tohto bodu sa spravuje osobitnými ustanoveniami o podnikateľskom nájme hnuteľných vecí a príslušnými ustanoveniami Obchodného zákonníka.

**Článok VIII.**

# Spôsob kontroly plnenia záväzku a

# spôsob vykazovania jeho plnenia

1. Objednávateľ je oprávnený kedykoľvek v priebehu trvania tejto Zmluvy kontrolovať plnenie záväzku podľa tejto Zmluvy. Kontrolu plnenia záväzku vyplývajúceho z tejto Zmluvy vykonávajú poverení zamestnanci Objednávateľa a hlavný kontrolór mesta Senica. Pre účely kontroly plnenia tejto Zmluvy je Dodávateľ povinný predkladať Objednávateľovi vždy mesiac dopredu na príslušnom kontrolnom dni harmonogram obsahujúci čiastkové termíny a miesta plnenia Služieb vykonávaných podľa tejto Zmluvy s výnimkou zberu, ktorý sa vykonáva podľa Harmonogramu zberu.
2. Dodávateľ nie je oprávnený odmietnuť výkon kontroly podľa predchádzajúceho bodu tohto Článku tejto Zmluvy.
3. Zmluvné strany sa dohodli za účelom pravidelnej kontroly plnenia záväzku podľa tejto Zmluvy na kontrolných dňoch, ktoré sa budú konať vždy v prvú stredu v príslušnom kalendárnom mesiaci, ak sa zmluvné strany nedohodnú inak.
4. Objednávateľ je oprávnený si za účelom kontroly kedykoľvek vyžiadať od Dodávateľa informácie o aktuálnej činnosti Dodávateľa a Dodávateľ je povinný Objednávateľovi tieto informácie bezodkladne poskytnúť.
5. Dodávateľ sa zaväzuje pre účely kontroly plnenia záväzku a vykazovania jeho plnenia podľa tejto Zmluvy zabezpečiť pre Objednávateľa dva elektronické (online) prístupy do systému poskytujúceho údaje z evidenčného systému – čipovania a váženia vybraných zberných nádob podľa Článku II. bodu 2.4 Zmluvy, vrátane zobrazovania histórie týchto údajov, a to za účelom kontroly/analýzy dát z tohto systému, najmä informácií o vývozoch a váhach jednotlivých vybraných zberných nádob. Dodávateľ sa za účelom kontroly zaväzuje v elektronickom systéme podľa predchádzajúcej vety nastaviť upozornenia pre prípad vykonaného zberu a prepravy odpadu zo zbernej nádoby neoznačenej čipom a pre prípad nevykonaného zberu a prepravy odpadu zo zbernej nádoby.
6. Objednávateľ v prípade zistenia vád poskytnutých Služieb bezodkladne od zistenia vád, najneskôr do 3 pracovných dní, oznámi Dodávateľovi konkrétne nedostatky poskytnutých Služieb. Dodávateľ takto oznámené nedostatky odstráni do 2 dní od ich oznámenia, ak si zmluvné strany nedohodnú inak.
7. Dodávateľ je povinný po celú dobu platnosti a účinnosti tejto Zmluvy a minimálne 5 rokov po jej ukončení viesť v elektronickom systéme evidenciu všetkých odpadov v súlade s Vyhláškou č. 366/2015 Z. z. o evidenčnej povinnosti a ohlasovacej povinnosti (ďalej len „Vyhláška“), ktoré vznikli pri plnení Zmluvy, vrátane preukázania spôsobu, akým bol odpad zhodnotený resp. zneškodnený. Dodávateľ je povinný zabezpečiť, aby tento systém bol prístupný prostredníctvom internetového pripojenia aj kontaktnej osobe oprávnenej konať vo veciach technických za Objednávateľa. V prípade, ak Dodávateľ nedisponuje takýmto systémom, Dodávateľ je povinný vždy do 15. dňa príslušného kalendárneho mesiaca zaslať Objednávateľovi mesačný výkaz zhodnotených a zneškodnených odpadov za predchádzajúci kalendárny mesiac vypracovaný v súlade s Vyhláškou.
8. Dodávateľ je povinný za účelom kontroly splnenia podmienok na podporu ekologických vozidiel podľa Článku III. bodu 3.1 písm. d) Zmluvy bezodkladne po nadobudnutí účinnosti tejto Zmluvy písomne informovať Objednávateľa o parametroch vozidiel, ktoré využíva na poskytovanie Služieb podľa tejto Zmluvy. V prípade, ak príde k zmenám v parametroch vozidiel počas trvania Zmluvy, je Dodávateľ povinný o nich bezodkladne informovať Objednávateľa.

# Článok IX.

# Zmluvné pokuty, úrok z omeškania

# a náhrada škody

1. Za nezahájenie poskytovania Služieb podľa tejto Zmluvy v termíne stanovenom touto Zmluvou vznikne Objednávateľovi nárok na zaplatenie zmluvnej pokuty vo výške 1.000,- € za každý aj začatý deň omeškania.
2. Za nedodržanie termínu odstránenia nedostatkov pri vadnom poskytnutí Služieb Článku VIII. bodu 8.6 tejto Zmluvy vznikne Objednávateľovi nárok na zaplatenie zmluvnej pokuty vo výške 1.000,- € za každý aj začatý deň omeškania.
3. Dodávateľ má v prípade omeškania Objednávateľa s finančnými plneniami podľa tejto Zmluvy právo na úrok z omeškania vyúčtovaný v súlade so všeobecne záväznými právnymi predpismi. Objednávateľ sa nedostane do omeškania podľa predchádzajúcej vety, ak je v omeškaní z dôvodov vyššej moci, a to počas doby ich trvania. Dôvodmi vyššej moci podľa predchádzajúcej vety sa rozumejú dôvody podľa Článku XI. tejto Zmluvy, napríklad omeškanie platby z technických dôvodov na strane tretej osoby ako je bankový ústav alebo poskytovateľ internetu a iné.
4. Týmito ustanoveniami nie je dotknuté právo Objednávateľa na náhradu škody voči Dodávateľovi v plnom rozsahu.

# Článok X.

# Doručovanie

1. Zmluvné strany sa záväzne dohodli na nasledovných pravidlách, podmienkach a fikciách doručovania, ktoré medzi nimi so všetkými zmluvnými a zákonnými účinkami doručenia vždy platia:
* listiny sa zasielajú na adresu zmluvnej strany, ktorá je ako aktuálna adresa sídla zapísaná v obchodnom registri alebo inom registri, v ktorom je zmluvná strana zapísaná v čase odoslania zásielky na poštovú prepravu, ak zmluvná strana neoznámi inú adresu na doručovanie a to formou doporučenej zásielky;
* listiny sa považujú za doručené prevzatím alebo odmietnutím prevzatia zásielky, a ak ich zmluvná strana neprevezme na adrese uvedenej v tejto Zmluve alebo na korešpondenčnej adrese písomne oznámenej druhej zmluvnej strane, považujú sa písomnosti za doručené dňom uloženia zásielky na pošte. V prípade, ak zásielku nemožno na adrese podľa tohto bodu doručiť z dôvodu „adresát neznámy“, považuje sa zásielka za doručenú dňom jej vrátenia odosielateľovi;
* listiny doručované osobne sa považujú za doručené v prípade, ak boli osobne doručené do podateľne Mestského úradu v Senici alebo boli za preberajúcu zmluvnú stranu prevzaté jej štatutárnym zástupcom alebo kontaktnou osobou oprávnenou konať vo veciach technických uvedenou v záhlaví tejto Zmluvy.
1. Zmluvné strany sa dohodli, že v rámci bežnej komunikácie s výnimkou listín týkajúcich sa zmeny alebo ukončenia zmluvného vzťahu sa bude akceptovať aj elektronická komunikácia zaslaná na emailovú adresu uvedenú v záhlaví tejto Zmluvy, ak bude jej prijatie druhou zmluvnou stranou emailom potvrdené. Vo veci plnenia zmluvných povinností podľa Článku III. bodu 3.1 písm. o) – s) bude Dodávateľ na elektronickú komunikáciu podľa predchádzajúcej vety využívať emailový kontakt: redakcia@senica.sk.

# Článok XI.

# Vyššia moc

1. Zodpovednosť zmluvných strán za porušenie povinností podľa tejto Zmluvy je vylúčená v prípade, ak porušenie nastalo z dôvodu prípadu vyššej moci. Za prípad vyššej moci sa považuje skutočnosť, ktorá nastala v čase od uzatvorenia Zmluvy do času dodania, bráni v plnení povinnej strany, nastala nezávisle na vôli povinnej strany, nemožno pri nej s ohľadom na okolnosti predpokladať, že by povinná strana túto prekážku alebo jej dôsledky odvrátila alebo prekonala, nevznikla v čase, keď bola povinná strana v omeškaní so splnením povinnosti a nevznikla v dôsledku hospodárskych pomerov povinnej strany. Za prípad vyššej moci sa považuje hlavne prírodná katastrofa (hlavne povodeň, tornádo, tropická búrka, hurikán, krupobitie, zosuv pôdy, sopečná erupcia a jej následky, závrt, lavína, zemetrasenie a jeho následky, neobvyklé slnečné erupcie, dopad vesmírneho telesa, a pod.), vojna, mobilizácia, nepokoje a podobné udalosti, štrajk, výluka, prieťahy či neudelenie úradného povolenia, ktoré je pre poskytnutie služby nevyhnutné, hoci povinná strana o úradne povolenie včas a riadne požiadala, neoprávnené zásahy tretích strán. Tieto prípady vyššej moci nezakladajú nároky súvisiace s porušením povinností Dodávateľa, a to aj vtedy, keď sa vyskytli u subdodávateľov. V prípade, že splnenie povinnosti podľa tejto Zmluvy je dohodnuté do určitej doby, doba na splnenie tejto povinnosti sa predlžuje o trvanie prípadu vyššej moci.
2. Zodpovednosť nevylučuje prekážka, ktorá vznikla až v čase, keď povinná zmluvná strana už bola v omeškaní s plnením svojej povinnosti alebo vznikla z jej hospodárskych pomerov.
3. Ani jedna zo zmluvných strán nenesie zodpovednosť za nesplnenie svojich povinností, vyplývajúcich zo Zmluvy, ak preukáže, že nesplnenie nastalo následkom mimoriadnych, nepredvídateľných a neodvrátiteľných udalostí, prekážky ani ich následky nebolo možné v čase uzatvárania Zmluvy predvídať, prekážkam ani ich následkom sa nedalo zabrániť, vyhnúť ani ich prekonať.

# Článok XII.

# Záverečné ustanovenia

1. Túto Zmluvu možno meniť a dopĺňať písomnými dodatkami podpísanými obidvoma zmluvnými stranami. Zmluvné strany sa zaväzujú, že v prípade zmeny právnej úpravy budú navzájom rokovať o prípadnej zmene zmluvných podmienok.
2. Táto Zmluva nadobúda platnosť dňom jej podpisu zmluvnými stranami a účinnosť dňom nasledujúcim po dni jej zverejnenia na webovom sídle Objednávateľa, najskôr 01.01.2022.
3. Zmluva je vyhotovená v 4 vyhotoveniach, z ktorých Objednávateľ obdrží 2 vyhotovenia a Dodávateľ obdrží 2 vyhotovenia.
4. Zmluvné strany sa dohodli, že pohľadávky, ktoré vzniknú z tohto zmluvného vzťahu nie je možné postúpiť tretím osobám.
5. Zmluvné strany vyhlasujú, že si text Zmluvy dôsledne prečítali, jej obsahu a právnym účinkom z nej vyplývajúcich porozumeli, ich zmluvné prejavy sú dostatočne slobodné, jasné, určité a zrozumiteľné, nepodpísali Zmluvu v núdzi ani za nápadne nevýhodných podmienok, podpisujúce osoby sú oprávnené k podpisu Zmluvy a na znak súhlasu ju podpísali.
6. Neoddeliteľnou súčasťou tejto Zmluvy je:
* *Príloha č. 1: Opis predmetu zákazky*
* *Príloha č. 2: Harmonogram zberu*
* *Príloha č. 3: Prehľad cien za služby*

V Senici ............................ V ............................

Objednávateľ: Dodávateľ:

...................................................... ................................................................

**Mesto Senica**

 Ing. Mgr. Martin Džačovský

 primátor